સ્કૂલના બારમાંથી પાંચ ઘોરણ ઠાસરામાં ભણવાનું થયું. ખેડા જિલ્લાના તીર્થધામ ડાકોર / Dakor પાસેના એ ગામની વિશેષતા તો કોઈ હતી નહીં. સ્ટેટ બેન્ક ઑફ ઇન્ડિયામાં / State Bank of India કામ કરતા પપ્પા (પ્રફુલ મોદી)ને પ્રમોશન સાથે મળવાપાત્ર ટ્રાન્સફરને કારણે અહીં રહેવા – ભણવાનું થયું હતું. ત્રણ ધોરણ સુધી અમદાવાદમાં ભણ્યા પછી ચોથું ધોરણ ઠાસરાની તાલુકા શાળામાં ભણ્યો અને આગળ ભણવા માટે પાંચમા ધોરણથી ધી જે. એમ. દેસાઈ હાઇસ્કૂલમાં / The J.M. Desai High School દાખલ થયો. પ્રિન્સીપાલ પણ એ વર્ષે જ સ્કૂલમાં ‘દાખલ’ થયા હતા. રમેશચંદ્ર બી. જોશી તેમનું નામ. તુવેરદાળના ઉત્પાદનથી પ્રખ્યાત વાસદ નજીકના રણોલી જેવા ઠાસરા કરતા પ્રમાણમાં નાના ગણાય તેવા ગામની સ્કૂલનું આચાર્યપદ છોડીને તેઓ અહીં આવ્યા હતા. સ્કૂલ તો મોટી હતી જ, વિદ્યાર્થીઓને ભણાવવા કરતાંય તેમનું ઘડતર થાય એ જોવાની એમની મોટી હોંશ હતી. ગામના વેપારીઓ-કમ-સ્કૂલના ટ્રસ્ટીઓ એવા કેટલાક ખડ્ડૂસોની મરજી વિરૂદ્ધ એ દિશામાં તેમણે કેટલાંક પગલાં પણ લીધા હતા.